Seni arsitektur ngrembaka sanget ing Pulo Jawa.[1] Sinkretisasi agama ing Jawa boten namung ngewah- ewahi agama asli ingkang sampun wonten ing Indonésia, ananging ugi mangaribawani gaya- gaya arsitektur ingkang khas dados titikanipun bangunan Jawa kangge bangunan- bangunan kangge ngibadah agama hindhu, Budha, Islam, ugi Kristen. Saperangan bangunan agama kados candhi, ingkang asring dipundamel kanthi ukuran ageng lan dipundhisen kanthi arsitektur ingkang kompleks, kathah dipunbangun ing Pulu Jawa ing jaman jumeneng nata kraton Hindhu- Budha Indonésia ing antawisipun abad kaping 8 ngantos abad kaping 14. Candhi- candhi Hindhu ingkang paling sepuh ingkang taksih madeg mapan wonten ing Pegunungan Dieng. Menawi dipuntaksir, wonten ing laladan pegunungan Dieng punika, wonten kirang langkung sekawan atus candhi ing Dieng ingkang sak punika namung kantun wolung candhi. Candhi Borobudhur ingkang dados monumen umat Buddha kalebet wonten ing dhaptar Situs Warisan Dunya UNESCO, ingkang dipunbangun déning wangsa Syailendra ing antawisipun taun 750 ngantos taun 850 Masehi, ananging lajeng dipuntilar sekedhap sasampunipun Borobudhur sampun badhe dipunbangun, amargi ningali sampun langkung sekedhik ingkang ngrembakakaken agami Budha lan kakuasaan ing tanah Jawa sampun pindhah mangetan. Borobudhur gadhah saperangan ageng pahatan- pahatan ingkang narik kawigatosanipun para wisatawan amargi ngandharaken cariyos ingkang wetah lan manunggal menawi dipuntingali saking tingkat paling ngandhap (Kamadhatu), rupadhatu, ngantos tingkat paling nginggil inggih punika, arupadhatu, ingkang punika inggih metafor peralihan pencerahan. Kanthi munduripun Krajaan Mataram, ing sisih wetan Jawa ingkang dados punjering arsitektur keagamaan kanthi gaya ingkang saged narik kawigatosanipun masarakat ingkang minagka gambaraning Siwaisme, Buddha lan pangaribawa khas Jawa; satunggaling fusi ingkang nyerminaken karakteristik agama ing sadaya pelosok Jawa. Ing abad kaping 15, Islam sampun dados agama ingkang nguwaosi Jawa lan Sumatra. Kados dene agama Hindhu lan Budha ingkang sampun mangaribawani bangunan- bangunan sakiwa-tengenipun, pangaribawa asing ingkang ndherek agami punika ugi dadosaken wontenipun gaya- gaya arsitektur mesjid kanthi khas Jawa.